Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 651/13/2202	Galanta, 18.11.2013
EEČ : 2-17-408-2013

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Galanta
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: nezamestnaný
dňa 08. 09. 2013 v čase okolo 15.10 h v predajni XXXXX, XXXXX, sa zmocnil 71 ks osviežovačov vzduchu – stromčeky Wunderbaum v hodnote 1,59 Eur za ks, a to tak, že si tieto pri regáloch s osviežovačmi vzduchu vložil do nákupného košíka, po čom prešiel k regálom s vŕtačkami, kde si uvedený tovar preložil do svojej tašky, a takto prešiel k dverám slúžiacim pre vstup na predajnú plochu Tesca, ktoré boli otvorené, nakoľko do predajne práve vošiel zákazník, čo využil a vyšiel z predajnej plochy bez zaplatenia tovaru, a to aj napriek skutočnosti, že bol za obdobný čin v predchádzajúcich dvanástich mesiacoch postihnutý, a to blokovou pokutou vo výške 30,- Eur, ktorú mu uložili dňa 04. 09. 2013 príslušník Obvodného oddelenia Policajného zboru Jaslovské Bohunice číslo bloku na poktu nezaplatenú na mieste XXXXX pretože dňa 04. 09. 2013 v čase o 16.45 h odcudzil tovar v predajni COOP Jednota Špačince,

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka Policajného zboru Okresného riaditeľstva PZ v Galante, Obvodného oddelenia XXXXX č. ORP-XXXXX zo dňa 08.09.2013 bolo vznesené obvinenie XXXXX za prečin krádeže podľa § 212 ods.2 písm. f)  Trestného zákona na tom skutkovom základe, ako je to uvedené vo výrokovej časti tohto uznesenia.

	Dôvodnosť trestného stíhania obvineného je v zadovážených dôkazoch do vznesenia obvinenia a to výsluchom XXXXX podľa § 196 ods.2 Trestného poriadku a zadovážených listinných dôkazoch. 
   
	Po preskúmaní spisového materiálu som dospela k záveru, že v predmetnej veci sú splnené zákonné podmienky na rozhodnutie o podmienečnom zastavení trestného stíhania podľa § 216 Trestného poriadku, podľa ktorého je možné podmienečne zastaviť trestné stíhanie v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, ak obvinený s týmto postupom súhlasí, k trestnému činu sa priznal, škodu v plnom rozsahu uhradil, resp. urobil iné opatrenie smerujúce k náhrade škody a vzhľadom na doterajší život obvineného ako aj na okolnosti prípadu možno dôvodne takéto rozhodnutie považovať za dostačujúce.
            
	V predmetnej veci sa obvinený k spáchaniu skutku v plnom rozsahu priznal a uviedol, že dňa 8.9.2013 v čase okolo 15.10 hod v obchodnom dome Tesco v Galante vložil do košíka voňavé stromčeky, ktoré si následne preložil z nákupného košíka do jeho tašky a cez turniket, určený len na vstup do predane,  vyšiel z predajných priestorov a snažil sa utiecť z obchodného domu Tesco aj napriek výzve pracovníka SBS, pričom na parkovisku pred obchodným domom bol chytený neznámou osobou. Obvinený výslovne súhlasil s tým, aby prokurátor trestné stíhanie proti nemu podmienečne zastavil. Svedok – poškodený povedal, že nakoľko odcudzený tovar bol  vrátený nepoškodený, poškodený si škodu nenárokuje. 

	Okrem vlastného priznania obvineného a výsluchu poškodeného je trestná činnosť obvineného preukázaná nasledovnými dôkazmi: protokolom o zásahu A-SECURITY plus. s.r.o., pokladničným blokom z 08.09.2013, blokom na pokutu nezaplatenú na mieste, evidenčné číslo XXXXX, výpisom z evidencie priestupkov Ministerstva vnútra SR.

	Obvinený je stíhaný za prečin krádeže podľa § 212 ods. 2 písm. f) Trestného zákona, ktorého horná hranica trestnej sadzby predstavuje dva roky. Obvinený doposiaľ nebol súdom trestaný a okrem priestupku proti majetku, za ktorý bol postihnutý blokovou pokutou z 4.9.2013, evidenčného čísla XXXXX iné záznamy z evidencii priestupkov Ministerstva vnútra SR nemá.
	
	Súčasne som podľa § 216 ods. 2 Trestného poriadku stanovila obvinenému skúšobnú dobu v trvaní 12 mesiacov, ktorá začne plynúť od právoplatnosti tohto uznesenia. Pokiaľ obvinený bude viesť v skúšobnej dobe riadny život, po jej uplynutí rozhodnem, že sa osvedčil a toto rozhodnutie bude mať účinky definitívneho zastavenia trestného stíhania.  
	
	Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Barbara Eliašová, LL.M
prokurátorka